***ED* Lēmuma 2020/005/R IV pielikums**

***AMC* un *GM* par *DTO* daļu. 1. izdevums, 1. grozījums**

2018. gada 14. septembra *ED* Lēmuma 2018/009/R pielikums ir grozīts atbilstīgi tam, kā noteikts turpmāk.

Grozījuma teksts ir izkārtots tā, lai parādītu gan svītroto tekstu, gan jauno vai grozīto tekstu:

a) svītrotais teksts ir ~~pārsvītrots~~;

b) jaunais vai grozītais teksts ir iekrāsots zilā krāsā un

c) divpunkte “(..)” norāda, ka pārējais teksts nav grozīts.

**AMC3 par DTO.GEN.240. punktu “Mācību gaisa kuģis jeb lidaparāts un *FSTD*”**

**NOVĒRTĒŠANA**

I pielikumā minēto lidaparātu novērtēšanai ir divi varianti:

a) I pielikumā minētie lidaparāti, kuriem ir *ICAO* līmeņa lidojumderīguma sertifikāts (*CoA*)

1) Lai papildinātu novērtēšanas procesu, ko veic kompetentā iestāde, un sniegtu kompetentajai iestādei pietiekamus datus par attiecīgo lidaparātu, instruktoram, kurš kvalificēts saskaņā ar Regulas (ES) Nr. 1187/2011 I pielikumu (*FCL* daļa) un kuru iecēlis *DTO* mācību kursa vadītājs (*HT*), jānovērtē, vai lidaparāts ir atbilstīgi aprīkots un piemērots paredzētajiem mācību kursiem. Šā novērtējuma rezultāts jāiesniedz kompetentajai iestādei, un to var iekļaut jau atļaujas pieteikumā.

2) Novērtēšanas procesā kompetentajai iestādei jānovērtē, ka lidaparāts, kuram piešķirta *CoA*, kas izdota saskaņā ar Čikāgas konvencijas 8. pielikumu, nodrošina Pamatregulas II pielikumā prasītajam pielīdzināmu drošuma līmeni, izņemot gadījumus, kad kompetentā iestāde nosaka, ka lidojumderīguma prasības, kas izmantotas lidaparāta sertifikācijai, vai ekspluatācijas pieredze, vai projektētājvalsts drošuma sistēma nenodrošina pielīdzināmu drošuma līmeni.

b) I pielikumā minētie lidaparāti, kuriem nav *ICAO* līmeņa *CoA*

Pirms šo lidaparātu iekļaušanas *DTO* flotē un izmantošanas mācībās, lai iegūtu *FCL* daļas apliecības un kvalifikācijas, *DTO* jāiesniedz pieteikums atļaujas saņemšanai kompetentajai iestādei, kurai jāveic novērtēšana šādā secībā:

1) kompetentās iestādes sākotnējais novērtējums un vērtēšanā izmantotie kritēriji;

kompetentajai iestādei jāņem vērā šādi kritēriji (nepilnīgs uzskaitījums):

i) valsts lidojumderīguma prasības, ar kurām pamatots izsniegtais *CoA*;

ii) lidaparāta līdzība sertificētajam variantam;

iii) lidaparāts ar apmierinošu mācību lidaparāta ekspluatācijas pieredzi;

iv) vienkārša un parasta lidaparāta konstrukcija;

v) lidaparāts, kam, kā liecina pieredze, nav bīstamu projekta parametru vai detaļu, un

vi) ekspluatējamas lidaparāta sistēmas, aprīkojums un ierīces, kuru izmantošanai nav vajadzīgas īpašas prasmes vai spēks.

2) kvalificēta instruktora papildu novērtējums.

Lai papildinātu novērtēšanas procesu, ko veic kompetentā iestāde, un sniegtu kompetentajai iestādei pietiekamus datus par attiecīgo lidaparātu, pēc pozitīva sākotnējā novērtējuma, ko kompetentā iestāde veikusi saskaņā ar 1) apakšpunktu, instruktoram, kurš kvalificēts saskaņā ar *FCL* daļu un kuru iecēlis *DTO* mācību kursa vadītājs, novērtējuma ziņojumā jāapliecina, ka lidaparāts ir atbilstīgi aprīkots un piemērots paredzētajiem mācību kursiem. Minētajā novērtējuma ziņojumā jāvērtē atbilstība visiem tālāk uzskaitītajiem kritērijiem:

i) lidaparātam jābūt droši vadāmam un manevrējamam visos paredzamajos ekspluatācijas apstākļos, arī pēc vienas vai vairāku dzinējsistēmu atteices;

ii) lidaparātam visos iespējamos ekspluatācijas apstākļos jāspēj nodrošināt vienmērīgu pāreju no vienas lidojuma fāzes nākamajā, neizmantojot īpašas pilotēšanas prasmes, modrību, spēku vai darba slodzi;

iii) lidaparātam jābūt pietiekami stabilam, lai nodrošinātu, ka pilotam izvirzītās prasības nav pārmērīgas, ņemot vērā lidojuma fāzi un ilgumu, un

iv) novērtējumā jāņem vērā vadāmie spēki, pilotu kabīnes vide un citi ar cilvēka faktoriem (*HF*) saistīti apsvērumi, ņemot vērā lidojuma fāzi un ilgumu.

Pēc pozitīva novērtējuma ziņojuma saskaņā ar 2) apakšpunktu kompetentajai iestādei jāizdod atļauja.